ইতোমধ্যেই দুটি ম্যাচ খেলেছে ফুটবল বিশ্বের অন্যতম সেরা দল আর্জেন্টিনা। কিন্তু কোনো জয়ের দেখা পায়নি ল্যাটিন আমেরিকার দেশটি। দুই ম্যাচে ৪টি গোল হজম করেছে তারা। আর দলের হয়ে মাত্র একটি গোল করেছেন সার্জিও অ্যাগুয়োরো। কিন্তু বর্তমান বিশ্বেরঅন্যতম সেরা ফুটবল তারকা লিওনেল মেসি সেখানে নিষ্প্রভ। আইসল্যান্ডের সঙ্গে ড্র এবং ক্রোয়েশিয়ার বিপক্ষে ৩-০ গোলের ব্যবধানে হারের পর হতাশায় ভুগছেন আর্জেন্টিনা সমর্থকরা। সেই সঙ্গে সামাজিক যোগাযোগ মাধ্যমগুলোতে সমালোচনা করছেন নিজের প্রিয় ফুটবলার এবং ফেবারিট দলকে। তবে কি এখানেই শেষ? না, মেসি ভক্তরা এর সঙ্গে যোগ করেছেন তার স্ত্রী অ্যান্তোনি রোকুজ্জোকেও। সামাজিক যোগাযোগ মাধ্যম ইনস্টাগ্রামে ক্রোয়েশিয়া ম্যাচের আগে মেসিকে শুভকামনা জানিয়ে একটি পোস্ট করলে সমালোচনার মুখে পড়েছেন পাঁচবারের ব্যালন ডি’অর জয়ীর স্ত্রী। ক্রোয়েশিয়ার বিপক্ষে হারার পর ইনস্টাগ্রামে তার পোস্টে বিভিন্ন বাজে মন্তব্য করছেন ফুটবল ভক্তরা। একজন ভক্ত মন্তব্য করে লেখেন, মেসি হলো লুজার। আরেকজন লেখেন, আমি আশা করব, তুমি মেসিকে বলবে নাইজেরিয়ার বিপক্ষে আরো ভালো খেলতে। আরেকজন তো বলেই দিয়েছেন, আশা করছি বাদ পড়ে খুব শিগগিরই ঘরে ফিরবেন লিওনেল মেসি। খারাপ মন্তব্যের ভিড়ে ভালো মন্তব্যও ছিল। একজন মেসিকে শুভকামনা জানিয়ে বলেন, মেসি এগিয়ে যাও। নিজের পরিবারের জন্য হলেও কিছু করো। শেষ ম্যাচে নাইজেরিয়ার বিপক্ষে পরীক্ষায় নামবে বার্সা তারকার দল। আগামী ২৬ তারিখ রাতে আহমেদ মুসাদের বিপক্ষে জিততে পারলেই রাশিয়া বিশ্বকাপের আশা টিকে থাকবে মেসির।